**РАЗХВЪРЛЯНИ СПОМЕНИ ОТ НАЧАЛОТО НА ПРЕХОДА В БАН (ноември 1989 – юни 1990 г)**

**Как се роди ‘Академичният клуб за демокрация’**

В тези ноемврийски дни - 20 години след падането на Берлинската стена и „дворцовия” преврат в България – всички си спомнят. Оказва се че 20 години не са достатъчни за да се даде реална историческа оценка на тези събития. Но макар и субективно пречупени, спомените за тези и последвалите политически събития допринасят за тяхното анализиране. Защото, независимо от всичко, на 10-ти ноември оковите бяха разчупени...

БАН беше крепост и развъдник на идеологическата номенклатура на тоталитарния режим. На безпартийните учени беше оставена възможност да се развиват само по линията на чисто научните степени, но твърде често те срещаха пречки от безскрупулни, конкуриращи ги партийци. Освен това, повсеместният партиен контрол (дори за едно писмо до чужбина трябваше да се вземе разрешение от партийния секретар) допринасяше за скована и потисната атмосфера в институтите, където всичко се решаваше на официални и неофициални съвещания на партийни бюра.

Малко хора приеха новината за свалянето на Тодор Живков като знак за начало на необратими промени. Но поне страхът се пречупи. Само два дни след 10-ти ноември на дъските за обявления на почти всички институти на БАН на 4-ти километър се появи малко, написано на машина, съобщение, че инициативен комитет кани всички желаещи да присъстват на 15. ноември, сряда, в зала в Геофизичния институт, на учредителна сбирка на академичен клуб за демократични промени. В някои институти портиерите – на своя глава или по нареждане – бързо бяха свалили това обявление, но в повечето то се задържа достатъчно дълго за да привлече вниманието.

По това време моето положение в Института по органична химия беше много разклатено – главно защото една група партийци-ченгета бяха докладвали на директора на Центъра по химия Б.Куртев, че по време на Хумболдтовата ми специализация в Западна Германия демонстративно съм отказвал да сътруднича на органите на техническото разузнаване. Още щом видях съобщението си помислих че това е което търся. На 15. ноември, след края на работното време в залата на Геофизическия институт (директорът на този институт предварително дал знак че няма да пречи на сбирката) се събраха към 30 души. Оказа се, че инициативният комитет са две млади момчета – технически специалисти от Геофизичния институт - на които за съжаление не си спомням имената (а и нямам възможност от тук да направя справка). Към тях се беше присъединил още един техен колега – руснак по народност (мисля че се казваше Онуфриев или нещо подобно) - който говореше български със силен акцент. Веднага след разгласяването на инициативта с тях се свързал един мой колега от Института по органична химия, Христо Иванов, който беше много въодушевен и напорист за действия. На сбирката беше формулирано името на клуба и основната цел – освобождаването на науката от партиен контрол и преустройство на БАН и университетите. Всички присъстващи бяха поканени да се ‘запишат’ в подготвена списъчна форма с трите си имена, и данни за научната си длъжност и месторабота. Оказа се че само около половината от дошлите бяха готови да се запишат – останалите (между които със сигурност имаше ченгета) били дошли само да добият впечатления и щели да решат дали да членуват на по-късен етап.

Аз станах учредител на Клуба под номер 5 в списъка – след тримата инициатори от Геофизичния и Христо Иванов. Гласувана беше нещо като учредителна декларация, Христо беше избран за ‘говорител’ на Клуба. Членовете се задължихме да потърсим съмишленици и само за след пет дни бе насрочена нова сбирка в същата зала. На тази втора сбирка Клубът почти удвои състава си. Записаха се няколко ентусиазирани членове, които заедно с Христо Иванов и мен, формираха актива на Клуба. Между тях изпъкна с готовността си за работа Димитър Ненов от Института по физикохимия и още двама-трима от техническите институти (паметта ми изневерява и не мога сега да посоча имената им), с които през следващите месеци ежеседмично се виждахме, организирахме различни ‘мероприятия’ и работихме върху проект за нов Закон за БАН.

Само след 2-3 седмици Клубът достигна към 50 официално записани членове като на всички сбирки идваха и много приходящи. Правеше ми впечатление, че малко хабилитирани учени се записаха – аз лично поканик няколко безпартийни професори, с които поддържах приятелски връзки и в чиито антикомунистически възгледи бях убеден, те дойдоха един-два пъти, но не се задържаха в Клуба. На третата сбирка се появи Ангел Венедиков – също от Геофизичния институт, който бил възпрепятстван да участва от самото начало поради командировка в чужбина. Той веднага влезе в актива – с него станахме двама доктори на наукита и заедно с Д. Ненов движехме нещата по научното преустройство, докато Х. Иванов отговаряше повече за политическата част.

По това време партийната номенклатура на БАН беше много подплашена. Имах възможност да се убедя че административните ръководства на институтите и партийните комитети на центровете следяха с внимание и тревога зачеващата дейност на Клуба. На всички сбирки присъстваха специално изпратени информатори и дори в централното ръководство на БАН знаеха до най-малката подробност какво се случваше в Клуба.

През ноември 1989 бяха създадени ред независими сдружения (на студентите, за религиозните права и др), профсъюзът ‘Подкрепа’, движението ‘Гражданска инициатива’, възобновени бяха Социалдемократичната и Радикалдемократичната партии. Всички те, заедно с ‘Екогласност’ и Клубът за гласност и преустройство, организираха на 18. ноември първия многохиляден митинг на площад ‘Ал.Невски’, на който нашия клуб организирано присъства като носехме българското знаме и няколко подготвени плакати. На 7. декември бе официално създаден СДС, нашият Клуб стана колективен член на Клуба за гласност и преустройство и с него – на СДС.

Освен ежеседмичните открити организационни сбирки организирахме и събрания по конкретни поводи, на които масово присъстваха и нечленове на Клуба. Първото такова събрание се сътоя в началото на декември, на което бяхме поканили председателя на БАН, Б. Сендов. Тогава Сендов беше дал знаци че поощрява нашия Клуб и ние го считахме за потенциален наш съмишленик. Събранието беше председателствано от А. Венедиков, а аз изнесох основния доклад. Спомням си че не всичко от доклада ми се хареса на голяма част от присъстващите – аз чертаех БАН като изчистена от партиен контрол, автономна институция със сенат от най-добрите, некомпрометирани учени и доста централизирано управление – без популистка изборност отдолу-нагоре. По едно време Венедиков подвикна че докладът ми не трябвало да се приема като позиция на Клуба. Последва оживена дискусия, която Сендов следеше с интерес, но не направи изказване.

Димитър Ненов познаваше лично академик А. Шелудко, който си беше създал име на десидент и беше известен като добър оратор - по негова инициатива организирахме една публична среща. За съжаление, по това време здравето на академика беше вече разклатено, той беше прекарал един удар и това се чувстваше в словото му – на места си губеше мисълта...

Христо Иванов съобщи, че с него се свързали хора от обкръжението на Желю Желев. В резултат на този контакт организирахме най-голямата и най-масова проява на Клуба – общоакадемично събрание–среща с току-що избрания председател на Координационния съвет на СДС. Събранието се състоя в Големия салон на БАН (Сендов го беше разрешил), мисля че на 12. декември. Салонът беше препълнен, събранието се водеше от Христо Иванов, като на малка маса на сцената беше седнал Ж. Желев. Нямаше основен доклад, събранието се състоеше от изказвания и въпроси към Желев. Всички които искаха да правят политическа или служебна кариера покрай събитията съзнаваха че едно смислено изказване пред Желев и други видни опозиционери в този момент може да ги изтласка и да ги включи в изграждащата се политическа организация на опозицията. Христо не можеше да свари да даде думата на многото желаещи, които излизаха на сцената за изказвания пред микрофона. Така например, спомням си че Тодор Вълчев, който тогава беше ст.н.с. в БАН, под предлог че залата беше претъпкана седна на края на сцената и настойчиво искаше думата. Не си спомням какво говори като я получи, но знам че само месец по-късно бе назначен за управител на Българска народна банка... Въобще, тогава доста хора от БАН започнаха политическа кариера и Клубът ни беше използван за тази цел. Спомням си, например, че в Клуба ни се записа Митко Пушкаров, хабилитиран учен от физическите институти (мисля че Петър Берон го беше насочил към нас), който стана заместник-министър в първото правителство на СДС.

На 14. декември вечерта присъствах на знаменателния спонтанен митинг пред Народното събрание. Когато се разбра че разгневената тълпа напира и може да влезе в Парламента, Желю Желев започна с мегафон да призовава хората да се разотиват и въздържат от всякакви груби действия. Не виждах какво толкова „кръвопролитие” би станало ако не беше възпирал спонтанното недоволство.

Някъде през втората половина на декември по телефона ми се обади секретарката на Сендов. Председателят ме канел като представител на Клуба да присъствам на една среща на директори и ръководни лица от обществените науки, на която щяла да се обсъжда позицията на БАН в тези бързо променящи се времена. Срещата трябваше да се състои в Института по социология. Когато отидох, заварих в една малка зала Сендов и директора на социологията Георги Фотев, както и още 5-6 души, поканени като мен. Останах с впечатлението че трябваше да участваме в една дискусия с комунистически хардлайнери от БАН, поканени нарочно от Фотев и Сендов. Оказа се обаче, че ответната страна решила че това е клопка (настоявали били да няма публичност). Чакахме близо половин час, никой не дойде и Сендов каза че срещата се отлага.

Както споменах, по това време СДС много желаеше да привлече Сендов като свой член, още повече че последният беше показал склонност. Неговата биография на безпартиен го тласкаше естествено към нас. Спомням си че месец по-късно, в началото на 1990, СДС организира в залата на кино ‘Севастопол’ (до Халите) голямо събрание на българските учени – симпатизанти на СДС. На сцената, на председателска маса бяха седнали Димитър Луджев и Стоян Ганев. Разбра се че основната цел на събранието беше да се поставят основите на СДС-програма за науката, зад която да застане Б. Сендов. След много различни изказвания последният беше принуден да се изкаже – каза че приема, но при някои условия, едно от които беше да се запише че няма да има лустрация и политическо преследване. Както знаем, след този период на колебание Сендов окончателно се определи към БСП.

В последните дни на 1989 г, на едно просфетно събрание на Клуба (в залата на Геофизичния институт) поканихме като лектор Иван Костов. Тогава той още не беше популярен, не беше член на СДС, изнасяше като ‘независим’ икономост лекции пред различни форуми. Един член на Клуба даде идеята да го поканим. Той се държа подчертано независимо – наричаше идеите в СДС и Клуба „вашите програми” и се дистанцираше от нас. Същевременно критикуваше силно комунистите и изразяваше убеждение че те не могат радикално да се реформират.

В началото на 1990 г, с благословията на Сендов, Клубът излъчи една комисия (Ненов, аз, Венедиков и още двама), която се зае с изготвянето на проект за нов закон за БАН. Още при учредяването на комисията бе решено да се предвиди корпусът на академиците и член-кореспондентите да бъде отстранен от управлението на БАН. По време на работата (за това съм писал и друг път в този форум) се оказа, че аз имам по-различни виждания от останалите членове на комисията. Аз бях абсолютно против членовете на Общото събрание да се избират от целия научен състав на Академията. Малко преди окончателното изготвяне на проекта аз демонстративно напуснах комисията.

Клубът участваше активно в предизборната агитация за първите свободни избори, състояли се в началото на юни 1990 г. Ходихме редовно на всички митинги на СДС, организирахме бдение със свещи по повод на смъртта на А. Сахаров и др. През май телевизията излъчи репортаж за борбата срещу партийния контрол в химическите институти на БАН. Идеята беше на писателя Георги Данаилов, който е завършил химия, а тогава работеше активно в предизборното студио на СДС в Телевизията. Той организира снимането с помощта на неговите състуденти и приятели – професори в химическите институти, Хрисан Баларев и Иван (Джони) Пожарлиев. Джони предостави лабораторията си в Института по органична химия за „снимачна площадка”. С бели престилки, в работна атмосфера вижданията си изказаха последователно Пожарлиев и Сашо Ораховац (също хабилитиран учен от Института по органична химия), както и аз и Христо Иванов като представители на Клуба. Спомням си че по време на снимането дойде Благой Благоев – добър хабилитиран учен от института, който обаче (за разлика от Джони и Сашо) беше партиец и допреди няколко години дори партиен секретар. Сега същият искаше да говори за пред телевизията против партията – беше много комично. Същата вечер репортажът беше излъчен по централната емисия на Телевизията. Най-силно впечатление със своята емоционалност и острота направи словото на Сашо Ораховац, който направо каза че комунистите трябвало „да си вземат шапките и да се изметат от БАН”.

Заключителният предизборен митинг на СДС на 7. юни в София беше наистина внушителен – от Орлов мост до хотел Плиска беше почерняло от народ и посиняло от сини знамена. Цареше особена бодра и оптимистична атмосфера. Досега не мога да си обясня как не особено ясната и дефинирана „синя идея” накара толкова много хора да излязат на улицата. Но както е известно, СДС не успя да спечели тези първи свободни демократични избори. Разочарованието ми беше голямо. Няколко месеца след това аз напуснах България.

Дейността ми през есента на 1989 и пролетта на 1990 ми даде възможност да разбера че начинът на мислене, отношението към организацията и управлението, към ценностите много трудно се променят. Имах възможност да наблюдавам много груб кариеризъм и нечистоплътно политиканство. Много партийци станаха седесари, много безпартийни си останаха безпартийни наблюдатели. Когато, след петгодишно отсъствие се върнах за няколко месеца в България, веднага посетих Клуба за демокрация, който продължаваше да провежда ежеседмични сбирки в сградата на СДС на Раковски 134. Христо Иванов бил изчезнал отдавна от Клуба. Малко след като бил избран за депутат с препоръката на Желю Желев, той бил „отлюспен” от СДС-то. Преминал в бизнес-блока на Жорж Ганчев, бяха изкарали досието му на сътрудник на 1-во управление (техническото разузнаване) на ДС. Срещнах го случайно на улицата, започна да ми обяснява че сътрудничеството му не било политическо. Разбрах че през изминалия период Клубът, под председателството последователно на Ангел Венедиков и Димитър Ненов, е играл съществена роля в управлението на БАН заемайки в известен смисъл достойно мястото на Партийния комитет от тоталитарно време. Съответно, Митко Ненов беше станал професор, а Венедиков – член-кореспондент. Тогава, през 1995 г, в Клуба се разпореждаха сегашният зам.председател на БАН Александър Попов и бившият председател на Общото събрание Здравко Стойнов.

Лазарин Лазаров

*bulgarianscienceproblems*

<http://home.windstream.net/llazarov/>